CELEX: 32018D0202(01)
Language: mt
Date: 2018-01-30 00:00:00
Title: Deċiżjoni tal-Kummissjoni tat-30 ta’ Jannar 2018 li tistabbilixxi l-Forum Strateġiku għall-Proġetti Importanti ta’ Interess Ewropew Komuni

2.2.2018   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 39/3
            
         DEĊIŻJONI TAL-KUMMISSJONI
   tat-30 ta’ Jannar 2018
   li tistabbilixxi l-Forum Strateġiku għall-Proġetti Importanti ta’ Interess Ewropew Komuni
   (2018/C 39/03)
   IL-KUMMISSJONI EWROPEA
   Wara li kkunsidrat it-Trattat dwar il-Funzjonament tal-Unjoni Ewropea,
   Billi:
   
               (1)
            
            
               L-Artikolu 173 tat-Trattat ta l-kariga lill-Unjoni u lill-Istati Membri li jiżguraw li jkun hemm il-kundizzjonijiet meħtieġa għall-kompetittività tal-industrija tal-Unjoni.
            
         
               (2)
            
            
               L-Artikolu 107(3)(b) tat-Trattat jistipula li l-għajnuna maħsuba biex tippromwovi l-eżekuzzjoni ta’ proġetti fuq skala kbira ta’ interess Ewropew komuni tista’ titqies li hi kompatibbli mas-suq intern.
            
         
               (3)
            
            
               Strateġija industrijali li tirnexxi għandha tkompli tibni fuq il-karatteristiċi tajbin u fuq l-assijiet tal-Ewropa fi ktajjen ta’ valur strateġiċi fit-teknoloġiji l-ġodda, u dan ta’ spiss ikun jeħtieġ sforzi konġunti kkoordinati tajjeb u l-investiment mill-awtoritajiet pubbliċi u mill-industriji ta’ diversi Stati Membri;
            
         
               (4)
            
            
               Hija meħtieġa azzjoni aktar proattiva bejn l-Istati Membri u l-industrija biex jitrawmu Proġetti Importanti ta’ Interess Ewropew Komuni Ġodda (IPCEI) (1), li jista’ jkollhom rwol kruċjali fil-promozzjoni ta’ politiki u azzjonijiet f’oqsma ewlenin għat-tkabbir ekonomiku;
            
         
               (5)
            
            
               Il-Komunikazzjoni tal-Kummissjoni bit-titolu “Ninvestu f’industrija intelliġenti, innovattiva u sostenibbli Strateġija mġedda għall-politika industrijali tal-UE” (2) titlob l-istabbiliment ta’ forum strateġiku li jinvolvi partijiet ikkonċernati ewlenin biex jidentifikaw ktajjen ta’ valur u proġetti ta’ investiment ewlenin u biex jissorveljaw il-progress li jinkiseb;
            
         
               (6)
            
            
               Għal dan il-għan, jeħtieġ li l-Kummissjoni titlob l-għarfien espert ta’ speċjalisti f’korp konsultattiv.
            
         
               (7)
            
            
               Għalhekk hemm bżonn li jitwaqqaf grupp ta’ esperti fil-qasam tal-ktajjen ta’ valur u ta’ proġetti ta’ investiment ewlenin, b’mod partikolari b’rabta mal-Proġetti Importanti ta’ Interess Ewropew Komuni, u li jiġu ddefiniti l-kompiti, l-għanijiet u l-istrutturi ta’ dan il-grupp.
            
         
               (8)
            
            
               Jeħtieġ li l-grupp joffri l-pariri u l-għarfien espert lill-Kummissjoni li jgħinu biex tinbena viżjoni komuni tal-Unjoni dwar il-ktajjen ta’ valur ewlenin għall-Ewropa u biex ifasslu u javvanzaw proġetti ta’ investiment ġodda fi ktajjen ta’ valur ewlenin fl-Ewropa permezz tal-kooperazzjoni u l-koordinazzjoni bejn l-awtoritajiet pubbliċi u l-partijiet ikkonċernati ewlenin minn għadd ta’ Stati Membri;
            
         
               (9)
            
            
               Jeħtieġ li l-grupp ikun magħmul minn uffiċjali għoljin tal-awtoritajiet kompetenti tal-Istati Membri, minn rappreżentanti għoljin ta’ entitajiet pubbliċi oħrajn, bħalma huma korpi tal-Unjoni u ta’ organizzazzjonijiet internazzjonali (li jaħdmu f’oqsma bħal tat-teknoloġija u l-innovazzjoni, l-enerġija, it-trasport, l-investiment, l-analiżi ekonomika, is-sigurtà u d-difiża), rappreżentanti għoljin ta’ organizzazzjonijiet li jirrappreżentaw l-interessi tal-qasam akkademiku u tar-riċerka, tal-finanzi, tal-industrija, tal-SMEs u tal-impjegati u l-ħaddiema; u minn individwi maħtura fil-kapaċità personali tagħhom.
            
         
               (10)
            
            
               Għandhom jiġu stabbiliti r-regoli dwar l-iżvelar tal-informazzjoni mill-membri tal-grupp.
            
         
               (11)
            
            
               Id-dejta personali għandha tiġi pproċessata skont ir-Regolament (KE) Nru 45/2001 tal-Parlament Ewropew u tal-Kunsill (3).
            
         
               (12)
            
            
               Jixraq li jiġi ffissat perjodu għall-applikazzjoni ta’ din id-Deċiżjoni. Fi żmien propizju, il-Kummissjoni se tikkunsidra kemm ikun xieraq li tingħata estensjoni,
            
         IDDEĊIEDIET DAN LI ĠEJ:
   Artikolu 1
   Suġġett
   Jiġi stabbilit il-Forum Strateġiku għall-Proġetti Importanti ta’ Interess Ewropew Komuni (“il-grupp”).
   Artikolu 2
   Il-mandat u l-kompiti
   Il-mandat tal-grupp se jkun li jiffaċilita l-ftehimiet bejn l-awtoritajiet pubbliċi u l-partijiet ikkonċernati ewlenin minn għadd ta’ Stati Membri biex jiġu avvanzati Proġetti Importanti ta’ Interess Ewropew Komuni ġodda u biex titfassal viżjoni komuni fil-livell tal-Unjoni għal sforzi u investimenti konġunti u kkoordinati fi ktajjen ta’ valur ewlenin.
   Il-kompiti tal-grupp għandhom ikunu, b’mod partikolari:
   
               (a)
            
            
               li jagħti l-pariri lill-Kummissjoni dwar il-ktajjen ta’ valur ewlenin għall-Ewropa, li huma ddefiniti bħala l-ktajjen ta’ valur ta’ importanza strateġika għall-Ewropa li jeħtieġu azzjonijiet u investimenti konġunti u kkoordinati tajjeb min-naħa tal-awtoritajiet pubbliċi u mill-industriji ta’ għadd ta’ Stati Membri biex jiżguraw li l-Ewropa tibqa’ jew tiġi fil-pożizzjoni industrijali ewlenija f’oqsma importanti;
            
         
               (b)
            
            
               li jgħin lill-Kummissjoni tfassal viżjoni Ewropea komuni għal dawn il-ktajjen ta’ valur ewlenin, li jaqblu dwarha l-Istati Membri u l-partijiet ikkonċernati ewlenin;
            
         
               (c)
            
            
               li jagħti l-pariri lill-Kummissjoni dwar il-Proġetti Importanti ta’ Interess Ewropew Komuni li huma meħtieġa fil-ktajjen ta’ valur ewlenin;
            
         
               (d)
            
            
               li jgħin lill-Kummissjoni tistabbilixxi l-kooperazzjoni u l-koordinazzjoni bejn l-awtoritajiet pubbliċi u l-partijiet ikkonċernati ewlenin ta’ għadd ta’ Stati Membri biex b’hekk ikunu ffaċilitati l-ftehimiet li javvanzaw il-Proġetti Importanti ta’ Interess Ewropew Komuni ġodda;
            
         
               (e)
            
            
               li jgħin lill-Kummissjoni fis-sorveljanza tal-progress li jkun inkiseb; li jirrapporta dwar ix-xkiel jew l-ostakoli li jinstabu waqt it-tfassil u l-avvanzament ta’ Proġetti Importanti ta’ Interess Ewropew Komuni; u jipproponi s-soluzzjonijiet biex jingħelbu dawn l-ostakoli jew ix-xkiel;
            
         
               (f)
            
            
               li jagħti l-pariri lill-Kummissjoni dwar il-miżuri li jridu jsiru ma’ dawn biex tkun żgurata l-implimentazzjoni tajba ta’ Proġetti Importanti ġodda ta’ Interess Ewropew Komuni;
            
         
               (g)
            
            
               li jagħti l-pariri lill-Kummissjoni dwar soluzzjonijiet alternattivi għat-trawwim ta’ investimenti konġunti u kkoordinati tajjeb fi ktajjen ta’ valur ewlenin meta ma jkunx fattibbli Proġett Importanti ta’ Interess Ewropew Komuni.
            
         Artikolu 3
   Konsultazzjoni
   Il-Kummissjoni tista’ tikkonsulta mal-grupp dwar kwalunkwe kwistjoni marbuta mal-ktajjen ta’ valur ta’ importanza strateġika industrijali għall-Ewropa u ma’ investimenti relatati.
   Artikolu 4
   Sħubija
   1.   Il-Grupp għandu jkun magħmul minn massimu ta’ 50 membru.
   2.   Il-membri għandhom ikunu:
   
               (a)
            
            
               individwi maħtura fil-kapaċità personali tagħhom;
            
         
               (b)
            
            
               organizzazzjonijiet li jirrappreżentaw l-interessi tad-dinja akkademika u tar-riċerka, tal-finanzi, tal-Industrija, tal-SMEs u tal-impjegati u l-ħaddiema;
            
         
               (c)
            
            
               l-awtoritajiet tal-Istati Membri;
            
         
               (d)
            
            
               entitiet pubbliċi oħrajn.
            
         3.   Il-membri maħtura fil-kapaċità personali tagħhom għandhom jaġixxu b’mod indipendenti u fl-interess pubbliku.
   4.   L-awtoritajiet, l-organizzazzjonijiet u l-entitajiet pubbliċi l-oħrajn tal-Istati Membri għandhom jaħtru r-rappreżentanti tagħhom u għandhom ikunu responsabbli biex jiżguraw li r-rappreżentanti tagħhom jagħtu għarfien espert ta’ livell għoli. Id-Direttorat Ġenerali għas-Suq Intern, l-Industrija, l-Intraprenditorija u l-SMEs tal-Kummissjoni (“DĠ GROW”) jista’ jirrifjuta l-ħatra ta’ rappreżentant minn organizzazzjoni jekk ikun tal-fehma li din il-ħatra ma tkunx xierqa minħabba r-rekwiżiti speċifikati fil-kapitolu 4 tas-sejħa għall-applikazzjonijiet imsemmija fl-Artikolu 5. F’każijiet bħal dawn, l-organizzazzjoni kkonċernata għandha tintalab taħtar rappreżentant ieħor.
   5.   Il-membri li ma jibqgħux f’pożizzjoni li jikkontribwixxu b’mod effettiv fid-deliberazzjonijiet tal-grupp ta’ esperti, u li, fl-opinjoni tad-dipartiment ikkonċernat tal-Kummissjoni, ma jikkonformawx mal-kundizzjonijiet stabbiliti fl-Artikolu 339 tat-Trattat dwar il-Funzjonament tal-Unjoni Ewropea, jew li jippreżentaw ir-riżenja tagħhom, ma għandhomx jibqgħu jiġu mistiedna biex jipparteċipaw fil-laqgħat tal-grupp, u jistgħu jiġu sostitwiti għall-kumplament tal-perjodu taż-żmien li jkun fadallu l-mandat tagħhom.
   Artikolu 5
   Il-proċess tal-għażla
   1.   L-għażla tal-membri tal-grupp imsemmija fl-Artikolu 4.2(a) u (b) għandha ssir permezz ta’ sejħa pubblika għall-applikazzjonijiet li tiġi ppubblikata fir-Reġistru tal-gruppi ta’ esperti tal-Kummissjoni u entitajiet oħra simili (“ir-Reġistru tal-gruppi ta’ esperti”). Barra minn hekk, is-sejħa għall-applikazzjonijiet tista’ tiġi ppubblikata b’mezzi oħra, anki fuq siti web magħmula apposta. Is-sejħa għall-applikazzjonijiet għandha turi b’mod ċar il-kriterji tal-għażla li jinkludu l-livell ta’ għarfien espert mistenni u l-interessi li għandhom ikunu rappreżentati rigward ix-xogħol li jrid jitwettaq. L-iskadenza minima għall-applikazzjonijiet għandha tkun ta’ erba’ ġimgħat.
   2.   L-individwi li japplikaw biex jinħatru bħala membri tal-grupp fil-kapaċità personali tagħhom għandhom jiddikjaraw kull ċirkostanza li tista’ tagħti lok għal kunflitt ta’ interessi. B’mod partikolari, il-Kummissjoni teżiġi li bħala parti mill-applikazzjoni tagħhom dawk l-individwi jippreżentaw formola tad-dikjarazzjoni tal-interessi (“DOI”) ibbażata fuq il-formola standard tad-dikjarazzjoni tal-interessi tal-gruppi ta’ esperti, flimkien ma’ curriculum vitae (CV) aġġornat. Għandha tinħtieġ il-preżentazzjoni tal-formola tad-DOI mimlija biex dak li jkun isir eliġibbli li jinħatar membru fil-kapaċità personali tiegħu. Il-valutazzjoni tal-kunflitt ta’ interessi għandha ssir b’konformità mar-regoli orizzontali tal-Kummissjoni għall-gruppi ta’ esperti (“ir-regoli orizzontali”).
   3.   Ir-reġistrazzjoni fir-Reġistru ta’ Trasparenza hija meħtieġa biex jinħatru l-organizzazzjonijiet.
   4.   Il-membri tal-grupp għandhom jinħatru mid-Direttur Ġenerali tad-DĠ GROW minn fost speċjalisti minn fost speċjalisti b’kompetenzi fl-oqsma msemmija fl-Artikoli 2 u 3 u li jkunu wieġbu għas-sejħa pubblika għall-applikazzjonijiet.
   5.   Il-Membri għandhom jinħatru għal sentejn. Għandhom jibqgħu fil-kariga sakemm jiġu sostitwiti jew sa tmiem il-kariga tagħhom. Il-mandat tagħhom jista’ jiġġedded.
   6.   Id-DĠ GROW għandu jistabbilixxi lista ta’ riżerva ta’ kandidati xierqa li tkun tista’ tintuża biex jinħatru sostituti tal-membri. Id-DĠ GROW għandu jitlob il-kunsens tal-applikanti qabel ma jinkludihom fil-lista tar-riżerva.
   Artikolu 6
   Il-President
   Il-President tal-grupp għandu jkun id-Direttur Ġenerali tad-DĠ GROW.
   Artikolu 7
   Il-ħidma
   1.   Il-grupp għandu jaġixxi fuq talba tad-DĠ GROW bi qbil mar-regoli orizzontali.
   2.   Fil-prinċipju, il-laqgħat tal-grupp għandhom isiru fil-bini tal-Kummissjoni fi Brussell.
   3.   Id-DĠ GROW għandu jipprovdi s-servizzi segretarjali. Jistgħu jattendu l-laqgħat tal-grupp u tas-sottogruppi tiegħu uffiċjali tal-Kummissjoni minn dipartimenti oħrajn li jkollhom interess fil-proċedimenti.
   4.   Bi ftehim mad-DĠ GROW, b’maġġoranza sempliċi tal-membri tiegħu, il-grupp jista’ jiddeċiedi li jiftaħ il-laqgħat tiegħu għall-pubbliku.
   5.   Il-minuti dwar id-diskussjoni ta’ kull punt fuq l-aġenda u l-opinjonijiet mogħtija mill-grupp għandhom ikunu siewja u sħaħ. Il-minuti għandhom jitħejjew mis-segretarjat taħt ir-responsabbilità tal-President.
   6.   Il-grupp għandu jadotta l-opinjonijiet, ir-rakkomandazzjonijiet jew ir-rapporti tiegħu b’kunsens. Meta ssir votazzjoni, ir-riżultat tal-votazzjoni għandu jiġi deċiż b’maġġoranza sempliċi tal-membri. Il-membri li jkunu vvutaw kontra għandhom id-dritt li jkollhom dokument li jiġbor fil-qosor ir-raġunijiet għall-pożizzjoni tagħhom mehmuż mal-opinjonijiet, ir-rakkomandazzjonijiet jew ir-rapporti.
   Artikolu 8
   Sottogruppi
   1.   Id-DĠ GROW jista’ jistabbilixxi sottogruppi biex jeżaminaw kwistjonijiet speċifiċi abbażi ta’ termini ta’ referenza ddefiniti mid-DĠ GROW. Is-sottogruppi għandhom joperaw skont ir-regoli orizzontali u jirrapportaw lura lill-grupp. Dawn is-sottogruppi għandhom jiġu xolti malli jintlaħaq l-għan tal-mandat tagħhom.
   2.   Il-membri tas-sottogruppi li ma jkunux membri tal-grupp għandhom jintagħżlu permezz ta’ sejħa pubblika għall-applikazzjonijiet, b’konformità mal-Artikolu 5 u mar-regoli orizzontali.
   3.   Il-Membri individwali jistgħu jinħatru bħala relaturi dwar suġġetti speċifiċi. Ix-xogħol li jsir bejn laqgħa u oħra għandu jitwettaq elettronikament.
   Artikolu 9
   Esperti mistiedna
   Id-DĠ GROW jista’ jistieden esperti b’kompetenza speċifika dwar suġġett fuq l-aġenda biex jieħdu sehem fil-ħidma tal-grupp jew tas-sottogruppi fuq bażi ad hoc.
   Artikolu 10
   Osservaturi
   1.   Individwi, organizzazzjonijiet u korpi pubbliċi jistgħu jingħataw status ta’ osservaturi, b’konformità mar-regoli orizzontali, bi stedina diretta.
   2.   L-organizzazzjonijiet u l-entitajiet pubbliċi li jinħatru bħala osservaturi għandhom jaħtru lir-rappreżentanti tagħhom.
   3.   L-osservaturi u r-rappreżentanti tagħhom jistgħu jkunu awtorizzati mill-President biex jieħdu sehem fid-diskussjonijiet tal-grupp u jipprovdu għarfien espert. Madankollu, ma jkollhomx id-dritt tal-vot u ma għandhomx jieħdu sehem fit-tfassil ta’ rakkomandazzjonijiet jew pariri tal-grupp.
   Artikolu 11
   Ir-rewgoli tal-proċedura
   Fuq proposta mid-DĠ GROW u bi qbil miegħu, il-grupp għandu jadotta r-regoli tal-proċedura tiegħu b’maġġoranza sempliċi tal-membri tiegħu, abbażi tar-regoli standard ta’ proċedura għall-gruppi ta’ esperti, b’konformità mar-regoli orizzontali.
   Artikolu 12
   Is-segretezza professjonali u t-trattament ta’ informazzjoni kklassifikata
   Il-membri tal-grupp u tas-sottogruppi u r-rappreżentanti tagħhom, kif ukoll l-esperti u l-osservaturi mistiedna, huma soġġetti għall-obbligi tas-segretezza professjonali li skont it-Trattati u r-regoli ta’ implimentazzjoni tagħhom, japplikaw għall-membri kollha tal-istituzzjonijiet u l-persunal tagħhom, u mar-regoli tal-Kummissjoni dwar is-sigurtà fir-rigward tal-protezzjoni tal-informazzjoni kklassifikata tal-Unjoni, stabbiliti fid-Deċiżjonijiet tal-Kummissjoni (UE, Euratom) 2015/443 (4) u (UE, Euratom) 2015/444 (5). Fil-każ li dawn l-obbligi ma jiġux rispettati, il-Kummissjoni tista’ tieħu l-miżuri xierqa kollha.
   Artikolu 13
   Trasparenza
   1.   Il-grupp u s-sottogruppi għandhom jiġu rreġistrati fir-Reġistru tal-gruppi ta’ esperti.
   2.   F’dak li jirrigwarda l-kompożizzjoni tal-grupp, id-dejta li ġejja għandha tiġi ppubblikata fir-Reġistru tal-gruppi ta’ esperti:
   
               (a)
            
            
               l-ismijiet tal-individwi li jinħatru f’kapaċità personali;
            
         
               (b)
            
            
               l-ismijiet tal-organizzazzjonijiet membri; għandu jkun iddikjarat l-interess rappreżentat;
            
         
               (c)
            
            
               l-ismijiet ta’ entitajiet pubbliċi oħrajn;
            
         
               (d)
            
            
               l-ismijiet tal-osservaturi;
            
         
               (e)
            
            
               l-ismijiet tal-awtoritajiet tal-Istati Membri.
            
         3.   Id-dokumenti rilevanti kollha, bħalma huma l-aġendi, il-minuti u s-sottomissjonijiet tal-parteċipanti, għandhom ikunu disponibbli fir-Reġistru tal-gruppi ta’ esperti inkella permezz ta’ link bejn ir-Reġistru u sit web apposta, fejn tkun tista’ tinstab din l-informazzjoni. L-aċċess għal siti web speċifiċi ma għandux ikun soġġett għar-reġistrazzjoni tal-utent jew xi restrizzjoni oħra. B’mod partikolari, l-aġenda u d-dokumenti kuntestwali rilevanti oħra għandhom jiġu ppubblikati fi żmien xieraq qabel il-laqgħa, segwiti minn pubblikazzjoni f’waqtha tal-minuti. L-eċċezzjonijiet għall-pubblikazzjoni għandhom jiġu previsti biss meta d-divulgazzjoni ta’ dokument iddgħajjef il-protezzjoni tal-interess pubbliku jew privat kif iddefinit fl-Artikolu 4 tar-Regolament (KE) Nru 1049/2001 tal-Parlament Ewropew u tal-Kunsill (6).
   Artikolu 14
   L-ispejjeż tal-laqgħat
   1.   Dawk li jieħdu sehem fl-attivitajiet tal-grupp u tas-sottogruppi ma għandhomx jitħallsu għas-servizzi li jagħtu.
   2.   L-ispejjeż tal-ivvjaġġar u tas-sussistenza tal-parteċipanti fl-attivitajiet tal-grupp u tas-sottogruppi għandhom jiġu rimborżati mill-Kummissjoni. Ir-rimborż għandu jsir skont id-dispożizzjonijiet fis-seħħ fil-Kummissjoni u fil-limiti tal-approprjazzjonijiet disponibbli allokati lid-dipartimenti tal-Kummissjoni skont il-proċedura annwali għall-allokazzjoni tar-riżorsi.
   Artikolu 15
   Applikabbiltà
   Din id-Deċiżjoni għandha tapplika sal-31 ta’ Mejju 2020.
   
      Magħmul fi Brussell, it-30 ta’ Jannar 2018.
      
         
            Għall-Kummissjoni
         
         
            Il-President
         
         Jean-Claude JUNCKER
      
   
   
      (1)  Il-Kummissjoni tipprovdi r-regoli dwar l-għajnuna tal-Istat (Il-Ġurnal Uffiċjali C 188 tal-20 ta’ Ġunju 2014) li huma maħsubin biex jiggwidaw lill-Istati Membri dwar kif jistgħu jidderiġu l-finanzjament pubbliku lejn l-IPCEI u dan jeħtieġ li jkun hemm effetti konsegwenzjali ċari fuq firxa aktar wiesgħa tal-ekonomija u tas-soċjetà tal-Unjoni, pereżempju fuq it-Teknoloġiji abilitanti essenzjali (KETs). Il-KETs jirrikjedu ħafna għarfien, u huma assoċjati ma’ intensità tar-riċerka u l-iżvilupp, ċikli ta’ innovazzjoni rapidi, nefqa kapitali għolja u impjiegi b’ħiliet għolja — COM/2012/0341.
   
      (2)  COM(2017) 479 final.
   
      (3)  Ir-Regolament (KE) Nru 45/2001 tal-Parlament Ewropew u tal-Kunsill tat-18 ta’ Diċembru 2000 dwar il-protezzjoni tal-individwi fir-rigward tal-ipproċessar ta’ data personali mill-istituzzjonijiet u l-korpi tal-Komunità u dwar il-movement liberu ta’ dik id-data (ĠU L 8, 12.1.2001, p. 1.).
   
      (4)  Id-Deċiżjoni tal-Kummissjoni (UE, Euratom) 2015/443 tat-13 ta’ Marzu 2015 dwar is-Sigurtà fil-Kummissjoni (ĠU L 72, 17.3.2015, p. 41).
   
      (5)  Id-Deċiżjoni tal-Kummissjoni (UE, Euratom) 2015/444 tat-13 ta’ Marzu 2015 dwar ir-regoli tas-Sigurtà għall-protezzjoni ta’ informazzjoni klassifikata tal-UE (ĠU L 72, 17.3.2015, p. 53).
   
      (6)  Dawn l-eċċezzjonijiet huma maħsubin biex iħarsu s-sigurtà pubblika, l-affarijiet militari, ir-relazzjonijiet internazzjonali, il-politika finanzjarja, monetarja jew ekonomika, il-privatezza u l-integrità tal-individwu, l-interessi kummerċjali, il-proċeduri fil-qorti u l-pariri legali, l-ispezzjonijiet/l-investigazzjonijiet/l-awditi u l-proċess tat-teħid tad-deċiżjonijiet tal-istituzzjoni.